b'\n_START_ARTICLE_\nMaturalno putovanje\n_START_PARAGRAPH_\nMaturalno putovanje ili ekskurzija je izraz kojim se opisuje vi\xc5\xa1ednevni zajedni\xc4\x8dki izlet u\xc4\x8denika zavr\xc5\xa1nih razreda srednje \xc5\xa1kole. Obi\xc4\x8dno je na rasporedu tijekom \xc5\xa1kolskih praznika, u Hrvatskoj pred kraj ljetnih praznika, odnosno u kolovozu ili rujnu, prije po\xc4\x8detka zavr\xc5\xa1ne nastavne godine. Kao i kod ve\xc4\x87ine \xc5\xa1kolskih ekskurzija, nominalna svrha maturalnog putovanje je obrazovna, odnosno omogu\xc4\x87avanje u\xc4\x8denicima upoznavanje sa prirodnim i kulturnim znamenitostima; maturalno putovanje tako\xc4\x91er predstavlja svojevrsni ritual zrelosti tijekom koga u\xc4\x8denici obi\xc4\x8dno prvi put dulje vremena provode bez nadzora roditelja, odnosno preuzimaju odgovornost koja bi trebala do\xc4\x87i sa punoljetno\xc5\xa1\xc4\x87u. Za same u\xc4\x8denike glavni motiv maturalnog putovanja je zabava, odnosno nastojanje da se steknu nezaboravne uspomene iz mladosti._NEWLINE_Organizacija, financiranje i trajanje maturalnog putovanja ovise o obrazovnom sustavu i socioekonomskim prilikama pojedine zemlje. U Hrvatskoj se ustalio obi\xc4\x8daj da maturalna putovanja financiraju obitelji u\xc4\x8denika, odnosno da kao odredi\xc5\xa1ta slu\xc5\xbee strane zemlje. Putovanja obi\xc4\x8dno traju oko tjedan dana, a kao prijevozno sredstvo naj\xc4\x8de\xc5\xa1\xc4\x87e slu\xc5\xbei autobus, a rje\xc4\x91e brodovi i zrakoplovi.'